અમેરિકાની ઘોર મંદીનાં વર્ષોમાં ઉછરેલા નીલ સાયમનનું અંગત જીવન કલુષિત હતું. એમના પિતા વારંવાર ઘર છોડી ચાલ્યા જતા. એમનાં માતા-પિતાનો ખટરાગ ચરમ કોટિએ પહોંચે ત્યારે નીલ પોતાના કાન ઉપર ઓશીકાં દાબીને પડ્યા રહેતા. તકરાર વકરે ત્યારે એક ભાઈને કાકાના ઘરે ને બીજા ભાઈ માસીના ઘરે મોકલી દેવાતો. લેખક કહેતા કે પોતાના વિષાદને વિનોદમાં બદલવા મગજના દાક્તર પાસે જવાને બદલે તે ટાઇપરાઇટર પાસે જઈ નાટક લખવા માંડ્યા, જે ઇલાજ કારગત નીવડ્યો.